Jens Rohde (V), 2004-12-15:
Venstres finansordfører, fru Rikke Hvilshøj, har måttet melde forfald i dag, og derfor håber jeg, at Tinget vil nøjes med mig.
Der var engang, hvor et flertal i det danske Folketing havde den opfattelse, at vækst, velfærd og beskæftigelse kun var at skabe gennem en konstant større omfordeling af de penge, som danskerne tjente ved at gå på arbejde.
I 30 år i træk var det at vende kalenderbladet til et nyt år det samme som at vænne sig til nye afgifter og til nye skatter.
Sådan er det ikke længere i Danmark.
Og sådan har det ikke været i over 3 år.
Gennem en kontrolleret vækst i det offentlige forbrug samt en vilje og evne til at prioritere sikrer regeringen, at der er penge til velfærdsinitiativer, uden at skatten skal sættes op.
Vi behandler i dag regeringens fjerde finanslov i træk, der er finansieret uden skattestigninger.
Skattestoppet har varet i 3 år, og med denne finanslov har regeringen lagt grunden til, at det også fortsætter næste år.
I det år, vi snart tager afsked med, har danskerne tilmed fået noget så udansk som en skattelettelse.
Regeringens skattestop og forårspakkens skattelettelser hjælper ikke alene opsvinget på vej, så der i dag er 10.500 færre ledige end ved samme tid sidste år, skattelettelserne giver også danske familier større frihed.
En typisk familie i ejerbolig har allerede i år som følge af skattestop og skattelettelser 13.850 kr. mere mellem hænderne, end de havde sidste år.
Det er en skattepolitik, som gør en mærkbar positiv forskel for danskerne.
Det øger forbruget, og det øger opsparingen, alt sammen til gavn for dansk økonomi, alt sammen til glæde for den enkelte dansker.
Den økonomiske frihed for danskerne øges dag for dag, samtidig med at ledigheden nu også falder.
10.500 færre ledige i år og en øget beskæftigelse på 17.000
kan vi se tilbage på i 2004.
Imens bruger Socialdemokraterne deres medietid på at klage over journalisterne, og at de ikke kan få plads i medierne.
Og når de ikke klager over medierne, så klager de over Venstres og regeringens politik.
Ifølge hr. Mogens Lykketoft stjæler regeringen Socialdemokraternes politik og ødelægger det danske samfund på en og samme gang.
Det kan man kalde en særegen markedsføring af sin egen politik.
Kl. 9.10
Men vi forstår godt, at oppositionen helst vil tale om Venstres politik.
Det glæder vi os over hver eneste dag, for så har vi da så langt den samme dagsorden.
Jeg tror ikke, at der er så mange danskere, der præcis ved, hvad oppositionen kan og vil.
Til gengæld står denne regeringens politik meget klart for danskerne.
Vi ved godt, at alle ikke er enige i alt, hvad vi siger og gør.
Sådan må det jo nu engang være.
Men danskerne ved, at når Venstre siger noget, så bliver det til noget.
Det er troværdigt, og det giver den enkelte dansker et perspektiv for fremtiden.
Det giver noget at forholde sig til.
Regeringens finanslov er også i år præget af sund økonomisk fornuft.
Der er markant overskud på de offentlige finanser, og vi har en af Europas stærkeste økonomier.
Vi forventer, at den i Danmark næste år er 5,4.
Men det er faktisk lykkedes os at komme nogenlunde pænt igennem.
Den seneste måling viser, at tilliden er den højeste i 17 år.
Privatforbruget blomstrer, folk sparer op, og de tror på fremtiden.
På den baggrund kan det være en smule forstemmende at høre oppositionen forsøge at tale meningsmålingerne op ved konstant at prøve at tale udviklingen ned.
Det ville have været glædeligt, om bekymringen for fremtiden havde været en del af den politik, som SR førte, da man sidst havde regeringsmagten.
Når det gjaldt indvandringen til Danmark, lod man stå til.
Denne regering gør en positiv forskel.
Når man på de danske folkeskoler sad med kort og atlas, hvor Berlinmuren stadig var indtegnet, lod man stå til.
Denne regering gør en positiv forskel.
Denne regering gør en positiv forskel.
Når det gjaldt forskningen, efterlod SR et kæmpe hul i bevillingerne.
Man lod stå til.
Denne regering gør en positiv forskel.
Siden regeringen tiltrådte, har vi tilført forskningsområdet 8,1 mia. kr.
På dette års finanslov giver vi tilmed den nye Højteknologifond et indskud på 3 mia. kr.
Grundforskningsfonden tilføres 1 mia. kr., og gennem udmøntning af forskningsreserverne styrkes det danske forskningsmiljø med næsten 3 mia. kr.
Det er en markant styrkelse af forskningen i Danmark.
Og vi ønsker i Venstre at fortsætte ad den vej med løbende investeringer i forskningen, der kan sikre arbejdspladser og give os råd til den velfærd, der skal sikre tryghed og omsorg, også i fremtiden.
Denne regering gør en positiv forskel for forskningen.
Men penge gør det ikke alene.
Her sætter regeringen fagligheden i højsædet.
Og vi gør det allerede fra barnets første skoledag.
Det er nødvendigt.
Hver sjette danske folkeskoleelev mangler basale læsefærdigheder, og niveauet i naturfagene er for lavt.
Derfor har vi gennemført store reformer, og derfor vil vi indføre test i skolen, så man opdager problemer i tide og kan målrette undervisningen til den enkelte elevs behov.
Der er ikke tale om eksamen, hvor resultaterne skal offentliggøres.
Og vi sikrer også økonomien til det.
Vi bruger i dag 3,5 mia. kr. mere på uddannelse, end tilfældet var i 2001.
Vi har afsat 1,9 mia. kr. mere til grundskolen i år, end vi gjorde i 2001.
Det giver råd til flere dansk- og matematiktimer i de mindste klasser, tidligere undervisning i engelsk, flere prøver og bindende trinmål.
Der er ansat over 1.100 flere folkeskolelærere.
Vi styrker brugen af it i undervisningen og fordobler antallet af computere i folkeskolen.
Vi styrker naturfagene med næsten 600 mio. kr. til bl.a. nye lærebøger og langt mere efteruddannelse af lærere.
Når det gælder ungdomsuddannelserne, bruger regeringen 1,5 mia. kr. mere end den tidligere regering.
Og med den nye gymnasiereform ruster vi den danske skolegang endnu bedre til det tredje årtusind.
Danske børn og forældre har krav på, at verdens dyreste folkeskole også sikrer børnene det bedste udgangspunkt for at møde de kommende udfordringer, og det gælder, hvad enten man er til en boglig eller til en håndværksmæssig fremtid.
Regeringens initiativer gør en positiv forskel for de unge og deres fremtid.
Når vi vil uddanne de unge bedre, er det imidlertid ikke kun for deres egen skyld.
Meningen er jo, at de også skal bidrage til fremtidens offentlige velfærd og den pleje og omsorg, som de ældre og de udsatte grupper har behov for.
Regeringen har sammen med Dansk Folkeparti sikret 200.000 ældre del i den såkaldte ældrecheck.
Partierne afsætter 340 mio. kr. mere til ældrechecken.
Vi sikrer også i år 0,5 mia. kr. mere til ældrepleje og frit valg, og der afsættes 100 mio. kr. ekstra til briller, fodbehandling og tandproteser for pensionister med de laveste indkomster.
Der afsættes 310 mio. kr. til de medicinske patienter, til behandling af rygerlunger, vacciner, sundhedscentre og genoptræning.
Regeringen bygger flere ældreboliger end nogen sinde, de ældre kan frit vælge hjemmehjælp, frit vælge plejehjem, og der er garanti for at blive boende med sin ægtefælle, når tiden er inde til at flytte fra egen bolig i en ældrebolig.
Det er alt sammen initiativer, der gør en positiv forskel for de ældre.
Da regeringen tiltrådte, nedsatte vi Rådet for Socialt Udsatte.
Hensigten var at give de udsatte et talerør, der kunne komme med anbefalinger til initiativer for en gruppe mennesker, der ikke har samme adgang til medierne som mange andre grupper.
Vi afsætter 40 mio. kr. til idræt for udsatte børn, vi sikrer nu økonomisk friplads i skolefritidsordningerne, og der er gennemført behandlingsgaranti for alkohol- og stofmisbrugere.
Regeringen har desuden gennemført en anbringelsesreform, vi har afsat 50 mio. kr. til en yderligere indsats for udsatte grupper, og vi har gennemført forhøjet SU til enlige forsørgere.
Der bruges i dag 5 mia. kr. mere på de udsatte grupper end i 2001 som følge af både den såkaldte satspulje og nye initiativer taget af regeringen.
Også på sundhedsområdet bygger Venstre videre på de sidste 3 års resultater.
Vi lovede at bringe ventelisterne ned; det har vi gjort, og det arbejde fortsætter.
Sundhedsområdet er blevet tilført 4,9 mia. kr., siden regeringen tiltrådte.
Det betyder bl.a. 70.000 flere operationer, end tilfældet var i 2001.
37.000 mennesker har benyttet sig af regeringens garanti om gratisbehandling på et privat sygehus, når det offentlige ikke kan klare det inden for 2 måneder, og 17.000 flere medicinske patienter er blevet behandlet, siden regeringen kom til, men også her satser vi højere.
Vi afsætter på denne finanslov yderligere 310 mio. kr. til de ældre patienter, der oprettes nu hospicepladser i hvert amt, og så afsætter regeringen yderligere 420 mio. kr. til kræftbehandling.
Det gør vi, fordi der er et akut behov for at forbedre behandlingen af de ældre medicinske patienter, og fordi der er et akut behov for at forbedre kræftbehandlingen i Danmark.
Regeringens initiativer gør en positiv forskel for de danskere, der kommer ud for sygdom.
I Venstre mener vi, at indretningen af offentlige servicetilbud skal ske på borgernes præmisser.
Fokus skal være på mennesket og ikke på systemet, det offentlige er til for borgerne, ikke omvendt.
Derfor har vi indført frit valg på en lang række områder for både børnefamilier og de ældre patienter.
Nu gennemfører vi forsøg med modulordninger i børnehaverne, så man kun skal betale, i det omfang man bruger den.
Vi indfører frit valg på klub- og socialpædagogiske tilbud, og der kommer frit valg på handicappedes ledsageordninger.
Frit valg handler om at tage det enkelte menneske alvorligt og ikke umyndiggøre folk, der har behov for pleje, børnepasning og omsorg.
Regeringen gør en positiv forskel for mennesker, der har behov for offentlig service, men som gerne selv vil tilrettelægge måden, de lever deres liv på.
Denne regering gør op med årtiers fastlåste mønstre, hvor den enkelte borger skulle tvinges ind i stive systemers løsningsmodeller, samtidig med at skatteregningen voksede og voksede.
Denne regering viser, at skattelettelser, velfærdsforbedringer, satsninger på fremtiden og myndiggørelse af det enkelte menneske går hånd i hånd med tryghed og frihed.
Det handler dybest set om respekt for det enkelte menneske, og ikke mindst her gør regeringen en positiv forskel.
Venstre stemmer med glæde ja til finansloven.
Kl. 9.20